[{"text_idx": "#000004", "text": "Cyfraniad anhepgor llongau i\u2019r byd!"}, {"text_idx": "#000005", "text": "Mae\u2019n Ddiwrnod Morwrol y Byd heddiw \u2013 diwrnod a roddwyd o\u2019r neilltu i ddathlu\u2019r diwydiant sydd, yn ddistaw ac effeithlon, ddydd a nos, yn sicrhau bod pobl y byd yn cael eu bwydo, eu dilladu a\u2019u cadw\u2019n ddiddos, ac yn darparu\u2019r holl \u2018hanfodion\u2019 bach hynny na allwn wneud hebddynt erbyn hyn."}, {"text_idx": "#000006", "text": "Mae\u2019r detholiad uchod yn dangos ffotograffau diweddar a dynnwyd gan ein hymchwilydd ni \u2013 y FLYING FOAM, sgwner a ddrylliwyd ger Deganwy ym 1936 (chwith uchaf), ac ysgerbwd llong ar flaendraeth Sandy Haven, Sir Benfro (de gwaelod) \u2013 a golygfeydd mwy hanesyddol o\u2019n casgliadau megis llongau\u2019n cael eu llwytho a\u0302 glo (de uchaf) a badau pleser yn harbwr Dinbych-y-pysgod (chwith gwaelod)."}, {"text_idx": "#000007", "text": "Mae\u2019r llongau a gollwyd oddi ar arfordir Cymru ac a gofnodwyd yng Nghofnod Henebion Cenedlaethol Cymru \u2013 bron 6,000 o longddrylliadau yn perthyn i 17 genedl o leiaf \u2013 yn adlewyrchu natur ryngwladol ein treftadaeth forwrol."}, {"text_idx": "#000008", "text": "Ceir yn ein casgliadau o ffotograffau lawer o luniau o\u2019r llongau hyn, yn y porthladd a hefyd yn eu gorffwysfan olaf. Rydym wedi casglu ynghyd ddetholiad ohonynt mewn oriel ar-lein arbennig i\u2019w coffa\u0301u ac i ddathlu\u2019r diwrnod."}, {"text_idx": "#000009", "text": "Mae maint llongau modern yn hollol syfrdanol. Er enghraifft, gall llongau cynwysyddion mwyaf y byd, MSC OSCAR ac CSCL GLOBE, gario mwy na 19,000 o gynwysyddion neu 39,000 o geir. Gall llongau eraill gludo digon o rawn i fwydo bron pedair miliwn o bobl am fis; digon o olew i wresogi dinas gyfan am flwyddyn, neu ddigon o nwyddau gorffenedig i lenwi rhyw 20,000 o lori\u0308au mawr."}, {"text_idx": "#000010", "text": "Ers canrifoedd lawer, llongau fu\u2019r \u2018peiriannau\u2019 mwyaf cymhleth a gre\u0308wyd gan ddyn ac, yn sicr, maen nhw wedi cadw eu statws fel un o ryfeddodau peirianegol mwyaf y byd!"}, {"text_idx": "#000011", "text": "Mae dadansoddiad o\u2019r llongau o wledydd tramor a gollwyd yn cadarnhau natur ryngwladol cysylltiadau morwrol Cymru."}, {"text_idx": "#000012", "text": "Mae ein casgliadau hefyd yn cynnwys fideos tanddwr o safleoedd llongddrylliadau, er enghraifft, y ROYAL CHARTER a gollwyd oddi ar Foelfre ym mis Hydref 1859: "}]